29.9.2023
MT
Il-Ġurnal Uffiċjali tal-Unjoni Ewropea
C 349/137
2.10.
It-trasport kummerċjali bit-triq huwa s-sistema nervuża tal-katina tal-valur tal-ekonomija tal-UE.
It-trasport bit-triq jammonta għal sehem kbir mill-PDG tal-UE (prodott domestiku gross) u jimpjega aktar minn 3,4 miljun persuna fl-UE kollha (13).
L-isfidi għas-settur jinkludu li t-trasport isir aktar sikur u aktar sigur filwaqt li tinżamm l-effiċjenza tas-suq uniku, u jittejbu l-kundizzjonijiet tax-xogħol fis-settur u l-ambjent tat-trasport kollu kemm hu. 2.11.
L-iżviluppi reċenti fix-xenarju ġeopolitiku ffukaw l-attenzjoni fuq il-ħtieġa li tiġi żgurata r-reżiljenza tal-katina tal-provvista loġistika tal-UE, anke fl-aktar sitwazzjonijiet drammatiċi.
Iż-żieda fl-ispejjeż tal-enerġija u d-dipendenzi fuq l-enerġija u l-materja prima — flimkien mal-istrateġiji protezzjonisti aggressivi ta’ xi atturi internazzjonali ewlenin — qed jheddu s-sistema ekonomika tal-UE u l-benesseri taċ-ċittadini tagħha.
Is-sistema tat-trasport kummerċjali bit-triq tal-UE jeħtieġ li tibqa’ kompetittiva, affordabbli, u kompletament operattiva, anke fl-aktar ċirkostanzi kritiċi.
Il-qafas regolatorju għandu jiżgura dan. 3.
Il-Proposta għal Regolament 3.1.
Il-Proposta hija maħsuba biex tissostitwixxi r-Regolament (UE) 2019/1242 (14) tal-2019 dwar l-Istandards tal-prestazzjoni tal-emissjonijiet tas-CO2 għall-vetturi tqal.
Minkejja l-fatt li evalwazzjoni tar-riżultati tar-Regolament attwalment fis-seħħ mhijiex possibbli, il-Kummissjoni temmen li huwa meħtieġ li tikkontribwixxi għall-objettivi tal-Patt Ekoloġiku Ewropew u tal-Liġi Ewropea dwar il-Klima.
Din tistabbilixxi miri vinkolanti ġodda tas-CO2 applikabbli mill-2025. 3.2.
Il-Proposta tkopri t-trakkijiet (aktar minn 5 tunnellati), ix-xarabanks li jintużaw fil-bliet u dawk għal użu fuq distanzi twal (aktar minn 7,5 tunnellati), kif ukoll it-trejlers (vettura mingħajr mutur irmunkata minn vettura bil-mutur).
Filwaqt li din hija espansjoni importanti tal-kamp ta’ applikazzjoni tar-regolament, għad hemm lakuna regolatorja fir-rigward tar-regolamentazzjoni tas-CO2 tal-karozzi u tal-vetturi kummerċjali ħfief (trakkijiet bejn 3,5 u 5 tunnellati). 3.3.
Il-Kummissjoni qed tipproponi miri ġodda u aktar ambizzjużi għall-emissjonijiet tas-CO2 għall-HDVs ġodda mill-2030 ’il quddiem biex jintlaħqu l-objettivi ta’ hawn fuq.
Skont il-proposta, bħala medja u meta mqabbla mal-livelli tal-1990, l-emissjonijiet tas-CO2 jibdew jitnaqqsu: — b’45 % fl-1 ta’ Jannar 2030; — b’65 % fl-1 ta’ Jannar 2035; u — b’90 % fl-1 ta’ Jannar 2040. 3.4.
Ix-xarabanks il-ġodda li jintużaw fil-bliet fl-UE kollha se jkollhom ikunu mingħajr emissjonijiet (sehem ta’ 100 % tal-vetturi b’emissjonijiet żero) mill-2030.
3.5.
Se tapplika eżenzjoni għall-miri tat-tnaqqis tas-CO2 għall-HDVs li ġejjin:
— manifatturi ta’ volum żgħir (sa 100 vettura); — vetturi użati għal skopijiet ta’ estrazzjoni, forestrija u agrikoltura; — vetturi ddisinjati u mibnija għall-użu minn forzi armati u vetturi għat-tqegħid tal-binarji; — vetturi ddisinjati u mibnija jew adattati għall-użu mis-servizzi tal-protezzjoni ċivili, is-servizzi tat-tifi tan-nar, u l-forzi responsabbli għaż-żamma tal-ordni pubbliku jew il-kura medika urġenti; — vetturi vokazzjonali, bħal trakkijiet tal-ġbir tal-iskart. 3.6.
Għall-kuntrarju tal-istandards tas-CO2 għall-karozzi tal-passiġġieri u l-vetturi kummerċjali ħfief, il-proposta tal-Kummissjoni għall-vetturi heavy-duty tqis il-vetturi b’kombustjoni interna tal-idroġenu (flimkien ma’ teknoloġiji alternattivi oħra disponibbli bħalissa bħall-vetturi elettriċi bil-batterija jew iċ-ċelloli tal-fjuwil tal-idroġenu) bħala għażla b’emissjonijiet żero mill-iżbokk tal-egżost.
(13) (14)
Eurostat, 2014 Labour Force Survey data (Data dwar l-Istħarriġ dwar il-Forza tax-Xogħol — mhux disponibbli bil-Malti).
Ir-Regolament (UE) 2019/1242 tal-Parlament Ewropew u tal-Kunsill tal-20 ta’ Ġunju 2019 li jistabbilixxi standards tal-prestazzjoni tal-emissjonijiet tas-CO2 għall-vetturi tqal ġodda u li jemenda r-Regolamenti (KE) Nru 595/2009 u (UE) 2018/956 tal-Parlament Ewropew u tal-Kunsill u d-Direttiva tal-Kunsill 96/53/KE (ĠU L 198, 25.7.2019, p. 202).